Oudweermaglid wat inligting uitlek kry boete, tronkstraf(Argieffoto) ŉ Afgetrede senior offisier van die weermag is in ŉ siviele hof skuldig bevind dat hy die Wet op die Beskerming van Inligting oortree het. Kapt. (SAN) Bradley Langford Morris (62), ŉ voormalige senior stafoffisier by Verdedigingsintelligensie, is beboet, tot tien maande tronkstraf gevonnis wat vir vyf jaar opgeskort is en beveel om die staat se regskoste te betaal, het Siphiwe Dlamini, woordvoerder van die weermag, gesê. Morris het ŉ pleitooreenkoms aangegaan. Hierin het hy erken dat hy onwettig sensitiewe en geklassifiseerde inligting aan buitelandse intelligensiedienste, sekere joernaliste en mense in die verdedigingsbedryf uitgelap het. “Die weermagbevelsraad verwelkom die vonnis wat opgelê is en wil dit weer eens aan alle weermaglede benadruk dat diegene wat soos oudkapt. Morris optree, sonder uitsondering en ongeag rang, posisie of posvlak in die weermag, aan die volle mag van die reg onderwerp sal word,” het Dlamini gesê. Die weermagbevelsraad sê geen amptenaar in diens van die departement van verdediging mag enige geklassifiseerde inligting sonder toestemming aan die publiek, enige instelling of organisasie, ook die media, bekend maak nie.